**1/1/2006**

**Nr 1/2006**

**Nr 1/2006**

**Tyrkia**Fra 1. til 17. februar dekket Norsk PEN hele 16 rettsaker mot journalister, forleggere og forfattere i Istanbul, mange av dem med en rekke andre tiltaler mot seg parallelt. Ragip Zarakolu, som har tilbrakt en større del av sin tid fra begynnelsen av 1970-årene til i dag i landets forkjellige domstoler, har nå tre, forleggeren Fathi Tas hos Aram publishers har 20, mens rekorden innehas av dagsavisen Özgšr Gündem som pr. i dag har 411 tiltaler mot seg!

"Den sittende regjeringen har vist seg ute av stand til å tøyle de kreftene i Tyrkia som slåss for å bevare sine maktposisjoner...... Vi snakker her om store deler av det militære apparatet, deler av rettsapparatet og grupper blant advokatene, samt de delene av storfinansen som livnærer seg på den blomstrende korrupsjonen.  I tillegg kommer konservative nasjonalister som vil bevare Tyrkia tyrkisk.....", sier forfatter og PEN-styremedlem Eugene Schoulgin i en fersk rapport.  " Slik jeg ser det kommer også vi i PEN til å få stadig mer å gjøre i Tyrkia. For med sin kultur, sin strategiske posisjon mellom øst og vest, nord og syd, sine ukuelige intellektuelle og opposisjonelle og sin lange motstandskamp mot undertrykkelsen fra både militære og sivile myndigheter, ser jeg få land det er viktigere å gi fortsatt støtte til", avslutter Schoulgin i rapporten som kan leses i sin helhet på Norsk PENs hjemmeside.

**Den sjette Writers in Prison Committee Conference (WiPC) i Istanbul**Mer enn 50 representanter fra PEN-sentre i 23 land var samlet i Istanbul fra 2. til 5. mars med Tyrkisk PEN som vertskap.  Denne konferansen for PEN-sentre med egne komitéer for fengslede forfattere, holdes annethvert år.

Blant de mange sakene som ble diskutert på konferansen var resolusjoner som skal behandles på PEN-kongressen i Berlin.  Norsk PEN foreslo resolusjoner på Iran, Kina, Tunisia og Russland og har samarbeidet med øvrige, nordiske PEN-sentere om utforming av tekstene.  
  
Konferansen diskuterte også hvordan WiPC-arbeidet kunne få mer oppmerksomhet i mediene, samt forbedret kontakt med våre ambassader i de landene vi har fengslede forfattere.

En arbeidsgruppe foreslo også at International PEN stiller seg bak en internasjonal ytringsfrihetskampanje i forbindelse med at Kina arrangerer sommerolympiaden i Beijing i 2008.  Kina er blant versting-landene når det gjelder fengsling av journalister og internett-dissidenter og forslaget vil bli behandlet på kongressen i Berlin.

Flere PEN-sentere var bekymret for at Russisk PEN ikke kunne delta i Istanbul.  I Russland er det nylig innført lover som begrenser aktivitetene til de frivillige organisasjonene. Russisk PEN er fattig, og kontoen deres er blitt stengt.  De nordiske PEN-sentrene satte i gang en kampanje for å bidra økonomisk slik at Russisk PEN kunne være til stede i Istanbul.  Takket være hjelp fra den norske ambassaden i Moskva,  kunne Alexander Tkaschenko delta på konferansen.  Honnør til vår ambassade i Moskva!

**Årskonferanse i IFEX - International Freedom of Expression Exchange**Ytringsfrihetsnettverket IFEX, som har sine årsmøter hver 18. måned, møttes i slutten av februar i Brüssel til en uke med møter og seminarer.  Norsk PEN har vært medlem av nettverket siden vårt nye sekretariat ble etablert i 2001, før det var Norge tilknyttet nettverket gjennom Norsk Forum for Ytringsfrihet som ble nedlagt i 2001.

Årsmøtene i IFEX er en blanding av åpne seminarer og workshops og egne, lukkede møter for IFEX-medlemmer.  Blant temaene på den åpne delen var anti-terror lovgivning kontra ytringsfrihet, globaliseringen av media, straffefrihet for menneskerettighetsovergrep, internasjonalt kampanjearbeid, internett-sensur og injurielovgivning.  Mange av debattene kom allikevel til å dreie seg om visse karrikaturtegninger.  Det var også et åpent møte om det Tunisia-arbeidet Norsk PEN har vært involvert i gjennom Tunisian Monitoring Group (TMG), der arbeidet ble evaluert.  TMG-leder Steve Buckley og Norsk PENs generalsekretær benyttet også anledningen i Brüssel til å skrive og levere en søknad til EU om midler til å følge opp Tunisia-arbeidet.

Den lukkede delen av konferansen angår kun IFEX-medlemmer.  Syv nye medlemmer ble ønsket velkommen og nettverket teller nå totalt 72 medlemmer.  Tre av de nye medlemmene fra Tunisia, Jordan og Egypt vil i vesentlig grad bidra til å styrke IFEX-satsingen i Midtøsten- regionen.  Norsk PENs generalsekretær gikk på møtet av som leder for IFEX "Outreach"-komité, men Norsk PEN ble valgt inn i IFEX´ råd og generalsekretær er nå nyvalgt representant for Norsk PEN i rådets eksekutivkomité som teller fem medlemmer.

**International PENs kongress i Berlin**Norsk PENs delegasjon til International PENs kongress som finner sted i Berlin i slutten av mai består av: Elisabet Middelthon og Kjell Olaf Jensen (delegater), samt genrealsekretær Carl Morten Iversen, Ole Gunnar Solheim (eksilforfatter-nettverket), Bente Christensen (komitéen for språklige- og oversetterrettigheter) og Ren Powell (komitéen for kvinnelige forfattere).  Norsk PEN er støttesenter for Tsjetsjensk PEN og sørger for reise og opphold for deres nestleder, Islam Elsanov, tidliger fribyforfatter i Stavanger.  I tillegg vil styremedlem Anders Heger delta på vegne av den Internasjonale Forleggerforening (IPA).

**Nye medlemmer**Følgende er innvilget medlemskap i Norsk PEN så langt i år: forfatteren Arne Svingen, tidl. leder i Norsk Bibliotekforening Frode Bakken, den irakiske oversetteren Basim Mardan  og den irakiske skribenten Omar Ghanim Fathi.

Vi minner om Norsk PENs årsmøte i Oslo, 20. april kl 18.00 med etterfølgende debattmøte fra 19.30 i Aschehougs kantine.